
Firqa E Naajiya 


Bismillahirrahmanirraheem 

Shuru Allah ka Naam le kar jo bada Meharbaan aur Nihayat Raham wala hai 


FIRQA E NAAJIYA K MANHAJ Kl CHAND BUNYAADEY 


Firqa e naajiya ka matlab hai nijaat paane wala firqa yani jahannam se bach kar 
jannat mein jane wala firqa 


Allah ta'ala ne tamam musalmano ko quran e majeed ko mazbooti se thaamne ka 
hukm diya hai aur firqa bandi se mana farmaya hai, neez Rasool E Akram 
Sallallahu Alaihi Wa Sallam ne ye khabar di hai k saabaka ummatey yahood wa 
nasaara firqa bandi ka shikaar ho gaye saath hi ye paisheen goyi bhi farmayi k 
ummat e muslima un ummato ki raah apna kar firqa bandi mein mubtala hogi aur 
sirf mubtala hi nhi balke unse ek qadam aagey badh jeyegi, saabaka ummate 72 
firqo mein taqseem ho gayi, ye ummat 73 firqo mein taqseem ho jeyegi, ek firqe k 
siwa sab k sab siraat e mustaqeem se anharaaf, kitab o sunnat se roogardani aur 
asal shariyat se pehlu tahi ki bina par jahannam mein jayegi, sirf ek hi firqa jannat 
mein jayega jisne jamaat se kharooj na kiya hoga, Rasool E Akram Sallallahu Alaihi 
Wa Sallam ki sunnat aur Aap k sahaba E Kiraam Razi Allahu Alaihim Ajmaeen k 
tareeqe ko mazbooti se thama hoga. 


Muttaeen taur par ye kehne k liye k fala firqa nijaat yafta hai aur fala aur fala firqe 
jahannami hai daleel ki zarurat hai kyunki daleel k bagair koi baat kehna Allah k 
deen mein sakht mana hai 


Irshaad e baari ta'ala hai: Aap farmeinye k mere rabb ne to be hayayi ki baato ko, 
zahir hone ya poshida, aur gunah ko aur nahaq zayadati karne ko haram kiya hai. 

aur usko bhi k turn kisi ko Allah ka shareek banao jiski usne koi sanad naazil nhi ki, 
aur usko bhi k Allah k baare mein aesi baate keh jinka tumhe kuch ilm nhi. (Surah 
Aaraaf ayat no. 33) 


Irshaad e baari ta'ala hai: us baat k piche mat pado jiska tumhe ilm nhi kyunki 
aankh aur kaan aur dil unme se har ek se puch gin ki jaane wali hai. (Surah isra 
ayat no. 36) 


Aksar firqo ka ye dawa hai k wo nijaat yaafta hai aur unke mukhalifeen gair nijaat 
yaafta hai, a'iye hum daleel ki rooshni mein dekhte hai k wo firqa kon sa hai taake 
apne aapko us se jood kar nijaat hasil kare aur halakat wa tabahi se mehfooz rahe. 


Rasool Allah Sallallahu Alaihi Wa Sallam ka irshaad hai: Bani israeel 72 firqo mein 
taqseem ho gayi, meri ummat 73 firqo mein taqseem hogi, sab k sab jahannam 
mein jayenge siwa ek k, Sahaba e ikraam Razi Allahu Anhum ne daryaft kiya: Ae 
Allah k Rasool Sallallahu Alaihi Wa Sallam! wo nijaat yaafta firqaa konsa hoga? to 
Aap Sallallahu Alaihi Wa Sallam ne irshaad farmaya jis raah par mein hu aur mere 
sahaba hai. (Tirmizi, Sahih jaamey) 


Aap Sallallahu Alaihi Wa Sallam ne koi naam batane k bajaye wasf zikr farmaya 
kyunki nijaat k maamle mein wasf wa kirdaar ki hi asal ehmiyat hai 

Aap Sallallahu Alaihi Wa Sallam k qaul se baat wazey ho jati hai k firqa e najiya wo 
firqa hoga jo apne qaul o amal mein, emaan wa etaqaad mein, akhlaaq wa 
muamalaat mein aur shariyat k tamaam umoor mein Rasool Allah Sallallahu Alaihi 
Wa Sallam aur aap k sahaba Razi Allahu Anhum k manhaj par kaarband hoga ye 
firqa har tarha k zaigh o zalaal se mehfooz aur salamat rahega. 

yahi firqa ahle sunnat wal jamaat hai, yaani ye do azeem khasoosiyaat ka hamil 
hai 

yaha ek baat yaad rahe aaj kal kuch firqey apne aap ko ahle sunnat wal jamaat 
mein se kehte hai aur jab unke aqaid, mamlaat, tareeka shariyat dekhi jati hai aur 
unka amal dekha jata hai to wo is jamaat se kooso door hote hai. 


PEHLI KHASUSIYAT: SUNNAT SE TALLUQ AUR WABASTAGI: Isi khasusiyat ki bina 
par firqa e najiya ka ek laqab ahle sunnat hai kyunki ye apni zindagi k tamaam 
umoor mein Rasool Allah Sallallahu Alaihi Wa Sallam aur aap k sahaba Razi Allahu 
Anhum ki sunnato ka iltazaam karte hai, apni aqal aur raaye wa qayas ko kabhi 
sunnat par muqaddam nahi karte, jabke dusre firqe ahle bida'at hai, sunnat ki 
taraf unki nisbat qata'an nhi hoti, un bida'ati firqo ki nisbat ya to unke qarieen aur 
baaniyo ki taraf hoti hai jese Qaadyani ya Jahmi ya phir unki nisbat unki bidat wa 
zalalat ki taraf hoti hai jese Qadirya aur Murjiya ya phir unki nisbat unke af'aal e 
qabeeha ki taraf hoti hai jese Raafziya aur Khawarij. 


DOOSRI KHASUSIYAT JAMA'AT SE TALLUQ AUR WA BASTAGI: Is khasusiyat ki 
bina par firqa e najiya ka doosra laqab ahle jama'at hai, yaani wo haq par jama 
hote hai, musalmano ki jamaat se kharooj karke firqa bandi nhi karte, Firqa Nijiya 
hi wahi firqa hai jise Allah ta'ala ki madad aur nusrat haasil hai, neez Rasool Allah 
Sallallahu Alaihi Wa Sallam ne farmaya: meri ummat ki ek jamaat hamesha Allah k 
huqm (yani haq) par qayam rahegi, uski mukhalifat karne wale use be Sahara 
choodne wale uska kuch nahi bigaad sakenge yaha tak k Allah ka hukm a jaye 
(yaani Qayamat aa jaye) aur wo isi haal par rahenge. (Sahih Bukhari wa Sahih 
Muslim) 


Yaad rakhey k firqa e najiya ka manhaj chand mazboot aur mustahkam bunyaado 
par qayam hai: 


1. Firqa e najiya k mahaj ki pehli (1st) mustahkam bunyaad ye hai k wo kitabullah 
aur sunnat e sahihya par iktafa karte hai kyunki Allah k Rasool Sallallahu Alaihi Wa 
Sallam ka irshaad hai: Mene turn mein do cheeze choodi hai jab tak turn un dono 

ko mazboot thamey rahoge hargiz gumrah na hoge, ek Allah ki kitab aur dusre 
meri sunnat. (Mustadrak E Hakim Wa Muatta Imam Malik) 


jaha tak ijma ka talluq hai to wahi ijma motabar hai jo kitab wa sunnat dono ya 
unse kisi ek par mabni ho, aur jaha tak aqal wa fitrat ka maamla hai to wo agar 
kitab wa sunnat k muwafiq hai to qabil e qubool hai warna unki ye hesiyat nhi hai 
k wo sharai aqaid ya ahkaam k liye masdar ban sake. 


Irshad e bari ta'ala hai: Ae emaan walo! farmabardaari karo Allah ta'ala ki aur 
farmabardaari karo Rasool Sallallahu Alaihi Wa Sallam ki aur turn mein se ikhtiyar 
walo ki, phir agar kisi cheez mein ikhtilaaf karo to use lootao Allah ta'ala ki taraf 
aur Rasool Sallallahu Alaihi Wa Sallam ki taraf, agar tumhe Allah ta'ala par aur 
qayamat k din par emaan hai, ye bahut behtareen hai aur ba etabaar e anjaam k 
bahut accha hai. (Surah Nisa ayat no. 59) 


Mazkoora aayaat mein ATIULLAH kehne k baad ATIUR RASOOL farmaya kyunki ye 
dono ita'at e mustaqil aur bila kisi shart k wajib hai aur OOLIL AMAR ki ita'at ka 
hukm dete hue ATIU OOLIL AMAR nhi farmaya kyunki wo ita'at E mustaqil nhi hai 
balke Allah aur Rasool Sallallahu Alaihi Wa Sallam ki ita'at k sath mashroot hai, 
aese hi TANAZA ki soorat mein Allah aur uske Rasool Sallallahu Alaihi Wa Sallam ki 
taraf lootne ka hukm diya, Allah ki taraf lootne ka matlab Allahi ki kitab Quran e 
majeed ki taraf lootna hai aur Allah k Rasool Sallallahu Alaihi Wa Sallam ki tafar 
lootne ka matlab Rasool Sallallahu Alaihi Wa Sallam ki Hadees aur Aap Sallallahu 
Alaihi Wa Sallam ki sunnat ki taraf lootna hai, ikhtalaaf aur TANAZA ko khatam 
karne ka ye ek behtareen usool diya gaya hai, Kitab Allah aur Sunnat e Rasool 
Allah Sallallahu Alaihi Wa Sallam yahi deen k do usool masdar hai. 


2. Firqa e najiya k manhaj ki doosri (2nd) mustahkam bunyaad ye hai k wo kitab 
Allah aur Sunnat e sahihya ko aqal wa raaye aur qayas par muqaddam karte hai 

Irshad e bari ta'ala hai: Ae emaan walo! Allah aur uske Rasool Sallallahu Alaihi Wa 
Sallam se aagey na badho, aur Allah se darte raha karo, yaqeenan Allah ta'ala 
sun'ne wala aur jaan'ne wala hai. (Surah Hujraat ayat no. 1) 


Allah aur Rasool se aage badhna ye bhi hai k kisi deeni maamle mein Allah wa 
Rasool ka hukm dekhne se pehle hi khud koi fesla kar liya jaye, ya unka fesla aa 
jane k baad apni aqal, raaye ya soojh boojh ko tarjeeh di jaye, dar'asal mazkoora 
bala ayaat mein eman walo ko is baat ka hukm diya gaya hai jo farishto ki sifat hai. 


farishto k baare mein irshad e baari ta'ala hai: Wo kisi baat mein Allah se aage nhi 
badhte balke wo Allah k hukm ki tameel mein lage rehte hai. (Surah Anbiya ayat 
no. 27) 


Farishto ki baat Allah ki baat k taabey hai aur farishto ka amal Allah k hukm k 
taabey hai, eman walo ko bhi Allah aur uske Rasool Sallallahu Alaihi Wa Sallam k 
saath isi qism ka bartao karne ka hukm diya gaya hai, har emaan wale k liye 
zaroori hai k sharai maamle mein koi baat boe to Rasool Sallallahu Alaihi Wa 
Sallam ki laayi hui shariyat ko pehle dekhe phir uska taabey ho kar boole, zubaan 
se wahi baat kahe jo shariyat kehti hai, aaza se wahi amal kare jiski shariyat ijazat 
deti hai, Sahaba wa tabayi aur salaf saliheen ka yahi tareeqa tha, wo deen ki koi 
baat jaan'na chahte they to uske liye QALALLAH aur QALA RASOOL mein nazar 
karte they, yahi asal sunnat hai aur yahi tareeqa sunnat hai. 


3. Firqa e najiya k manhaj ki teesri (3rd) mustahkam bunyaad ye hai k wo 
Kitabullah aur Sunnat e sahihya ki kisi baat ko kabhi radd nahi karte khawah wo 
khabar wahid hi kyu na ho aur na usmein tehreef karte aur na hi uski beja taweel 
karte balke sar tasleem kham kar dete aur ita'at wa farmabardaari k liye sar jhuka 
deta hai 

Irshad e baari ta'ala hai: Aur kisi momin mard wa aurat ko Allah aur uske Rasool k 
fesle k baad apne kisi amar ka koi ikhtiyaar baaki nhi rehta, (yaad rakkho) Allah 
ta'ala aur uske Rasool ki jo bhi nafarmaani karega wo sareeh gumraahi mein 
padega. (Surah Ahzaab ayat no. 36) 


Irshad e baari ta'ala hai: Jo kuch Rasool tumhe de wo le lo aur jis se tumhe rook 
de ruk jao. (Surah Hashr ayat no. 7) 


Chunanche Sahaba Wa Tabayi aur salaf saliheen ka ye muttafiq alaih usool tha k 
kisi ki raaye wa qayas, wa zid wa zooq, hikmat wa siyasat, fikr wa falsafa, haqayaat 
wa manamaat aur makolaat k zariye quran e majeed se ma'araza nhi kiya ja sakta. 


Yahi Ahle Sunnat ka tareeqa hai k Quran majeed aur Ahadees e Sahihya se jo kuch 
saabit ho jaye use fooran qabool karte hai, use kisi haalat mein radd nahi karte, 
uske bar khilaaf Ahle Bida'at ka tareeka ye hai k wo pehle ek raaye qayam karte 
hai phir kitab wa sunnat mein dekhte hai agar ayaat ya hadees unke muwafiq hai 
to use qubool karte hai aur agar mukhalif hai to tehreef ya taweel ya mukhtalif 
shubhaat paida kar k us se picha chudaane ki koshish karte hai. 


4. Firqa e najiya k manhaj ki chooti (4th) mustahkam bunyaad ye hai k wo kitab 
Allah aur Sunnat e Sahihya k baad Sahaba e Kiraam Razi Allahu Anhum k aqwaal 
wa fatawa ko talaash karte aur ma baad k loogo par unko muqaddam rakhte hai 
kyunki yahi Rasool E Akram Sallallahu Alaihi Wa Sallam ki wasiyat hai, Aap 
Sallallahu Alaihi Wa Sallam ka irshaad hai: Turn mein se jo mere baad zinda rahega 
wo bahut sara ikhtilaaf dekhega, lihaza turn meri sunnat aur hidayat yaafta 
khulafa e rashideen ki sunnat ko laazim pakadlo, use mazbooti se thaam lo, use 
daanto se mazboot jakad lo. (Musnad Ahmad, Abud Dawood, Tirmizi) 

Abdullah bin mas'ood Razi Allahu Anhu se riwayat hai k unhone kaha: Turn se jo 
kisi ka uswa apnana chahte ho wo Muhammad Sallallahu Alaihi Wa Sallam k 
sahaba ka uswa apnaye kyunki wo uski ummat mein sab se zayada naik dil they, 
sabse jayada gehra ilm rakhete they, sabse kam takalluf wale they, sab se zayada 
durust raah par they, sabse behtar haal wale they, wo loog they jin ko Allah ta'ala 
ne apne Nabi Sallallahu Alaihi Wa Sallam ki soohbat aur rifaqat aur unke deen ki 
aqamat k liye muntakhab kiya tha, unki fazilat ko pehchano aur unke naksh e 
kadam ki pairwi karo kynki wo siraat e mustaqeem k raahi they. (Jamiya Bayanul 
ilm wa fazla) 


5. Firqa e najiya k manhaj ki paanchvi (5th) mustahkam bunyaad ye hai k wo 
aqeedah k aese masail aur gaini umoor k piche nahi padte jo insaani aqal ki 
rasaayi se bahar hai balke tasleem wa raza aur emaan wa yaqeen ki roosh par 
qayam rehte hai 


Irshad e baari ta'ala hai: Us baat k piche mat pado jiska tumhe ilm nahi. (Surah 
Isra ayat no. 36) 


6. Firqa e najiya k manhaj k chathi (6th) mustahkam bunyaad ye hai k wo us 
maqsad ka bharpoor ehtaraam karte hai jiske liye jinn wa ins ki takhleeq hui hai, 
jiske liye kitabe naazil ki gayi, jiske liye Rasool bheje gaye, yani bando ko ek Allah 
ki bandagi par qayam karna, Allah ki toheed mein paaye jaane wale har khalal ko 
door karna yahi anbiya e kiraam ki awwaleen dawat thi, ahle sunnat bhi toheed ko 
qayam karne aur shirk ko mitaane k liye anbiya k uswa par kaarband hote hai. 


Irshaad e bari ta'ala hai: Aap keh dijiye k mujhe hukm diya gaya hai k Allah ta'ala 
ki us tarah ibadat karo k usi k liye ibadat ko khalis karlu. (Surah Zumar ayat no. 11) 

Irshaad e bari ta'ala hai: Aur (Ae Muhammad Sallallahu Alaihi Wa Sallam!) aap ki 
taraf aur un (pegambaro) ki taraf jo aap se pehle ho chukey hai yahi wahi bheji 
gayi thi k agar tumne shirk kiya to tumhare amal barbaad ho jayenge aur turn 
khasaara uthane walo mein se ho jaoge. (Surah Zumar ayat no. 65) 


Irshaad e bari ta'ala hai: Allah ta'ala us gunah ko nhi bakhshega k kisi ko uska 
shareek banaya jaye aur uske siwa aur gunah jis ko chahe maaf karde. (Surah Nisa 
ayat no. 48) 


Aaj shirk ka fitna bahut buri tarah aalam e islaam mein apne panje gaade hue hai, 
qubbe aur mazaraat, dargaaho par urs aur meele, mushrikaana marasim, 
nazraane aur chadhawey, taweez aur gande, gair Allah k liye zibah wa qurbaani, 
gair Allah se shifa talbi, hajat rawaayi wa mushkil kushayi, faryaad rusi wa dua e 
talbi, al garz shirk ki wo koi soorat baaki nahi jo butt parast apne butto k saath ya 
saleeb parast apne saleeb ya isa ya maryam Alaihis salaam k saath karte hai magar 
muslamano ne use apne madfoon buzurgo k liye ikhtiyaar kar liya hai, aaj 
mazaraat par wahi kuch hota hai jo gair musalmano k mandiro aur tirth sathaano 
mein hota hai, aaj musalmaano ki ek badi tadaad toheed se bahut door ja chuki 
hai, zarurat hai k saare musalman dobara Allah ki naazil karda aakhiri kitab Quran 
e Majeed aur Sunnat e sahihya ki taraf paltey aur jis taraf salaf saliheen aur 
sahaba wa taabayi ne use samjha aur us par amal kiya usi tarah hum bhi use apni 
zindagiyo mein barte. 


7. Firqa e najiya k manhaj ki saatvi (7th) mustahkam bunyaad ye hai k wo itteba e 
sunnat aur ijtanaab e bida'at ko apna wateera banate hai, Itteba e sunnat wo 
amar hai jiski taqeed quran wa hadees mein baar baar ayi hai aur jis k fazail bar ha 
bayan kiye gaye hai. 

Ishaad e bari ta'ala hai: Aur wo muhajireen aur ansaar jinhone sabqat ki aur 
emaan laane mein pehal ki aur wo loog jinhone acche aur behtar andaaz mein 
unki itteba ki, Allah un sab se raazi hua aur wo sab Allah se raazi hue, aur Allah ne 
unke liye aesa baag tayyar kar rakkha hai jinke niche nehre jaari hai jinme wo 
hamesha rahenge, ye badi kaamyabi hai. (Surah Tauba ayat no. 100) 


Muhajireen wa ansaar sahaba Razi Allahu Anhum itteba e Rasool Sallallahu Alaihi 
Wa Sallam ka aalaa namoona hai, Allah ta'ala ne unse apni raza ka elaan kiya, na 
sirf unse balke un tamaam loogo se bhi apni raza ka elaan kiya jinhone acche 
andaaz mein un itteba karne walo ki itteba ki. 


Irshaad e bari ta'ala hai: Jo shakhs raah e hidayat k waazey ho jaane k bawajood 
bhi Rasool Allah Sallallahu Alaihi Wa Sallam ka khilaaf kare aur tamaam momino ki 
raah chood kar chale, hum use udhar hi mutawajjah kar denge jidhar wo khud 
mutawajjah hua aur jahannam mein daal denge, wo pahunchne ki bahut hi buri 
jagah hai. (Surah Nisa ayat no. 115) 


Mazkoora aayaat mein Rasool Allah Sallallahu Alaihi Wa Sallam aur emaan walo ki 
raah apnaane ka hukm diya gaya hai aur unki mukhalifat karne ya unki raah chood 
kar kisi aur taraf jaane se rooka gaya hai, zaahir hai k Ahle emaan mein sab se 
pehle sahaba e kiraam Razi Allahu Anhum aate hai aur phir jin loogo ne khush 
asloobi k saath unki pairvi ki aur yahi loog ahle sunnat hai. 


Irshaad e bari ta'ala hai: Aur ye (deen) mera seedha raasta hai, so us deen par 
chalo, aur doosri raaho par mat chalo, k wo raahe turn ko Allah ki raah se juda 
kardengi, uska turn ko Allah ne taakeedi hukm diya hai, taakey turn taqwa 
ikhtiyaar karo. (Surah An'aam ayat no. 153) 

Is ayat mein siraat e mustaqeem ki pairvi aur itteba ka hukm diya gaya hai, aur 
degar raasto k itteba se rooka gaya hai, yaha siraat e mustaqeem se sunnat ki 
raah muraad hai, aur jin degar raaho se rooka gaya hai wo bida'at k raaste hai, 
gunah aur ma'asiyat k raaste yaha muraad nhi ho sakte kyunki ibadat wa taqarrub 
ki khatir koi shaks ma'asiyat ko mustaqil raasta nhi banata. 


Imam mujahid farmaate hai k aayat mein subul se muraad bida'at wa shubhaat 
hai (Tafseer e Tabri) 


Abdullah bin Mas'ood Razi Allahu Anhu ki hadees hai k Allah k Rasool Sallallahu 
Alaihi Wa Sallam ne hamare liye apne haath se ek seedhi lakeer khenchi phir 
farmaya: ye Allah ka raasta seedha raasta hai, phir aapne uske daaye aur baaye 
chand lakeerey khenchi aur farmaya: ye wo raaste hai jinme se har ek par shaitan 
baitha hua uski taraf daawat de raha hai, phir aapne is aayat ki tilawat farmaayi, 
WA ANNA HAZAA SIRAATI MUSTAQEEMAN FATTABI OOHU WALA TATTABIUS 
SUBUL. (Surah An'aam ayat no. 153) (Musnad Ahmad, Mustadrak E Haakim) 


Irshaad e bari ta'ala hai: Humne aapke liye deen ka ek tareeqa muqarrar kar diya 
hai aap bas usi ki itteba kijiye aur un loogo ki khuwahishaat ki itteba na kijiye jo 
ilm nhi rakhte. (Surah Jashiya ayat no. 18) 


Ayat se maloom hua k itteba shariyat hi tamaam deeni aamaal ki bunyaad hai, 
yaad rahe k itteba hi Allah aur uske Rasool Sallallahu Alaihi Wa Sallam se sacchi 
muhabbat ki alamat bhi hai. 


Irshaad e bari ta'ala hai: Keh dijiye! agar turn Allah ta'ala se muhabbat rakhte ho 
to meri itteba karo khud Allah ta'ala turn se muhabbat karega aur tumhare gunah 

maaf farmadega aur Allah ta'ala bada bakhshane wala meharbaan hai. (Surah Ale 
Imran ayat no. 31) 


Jab itteba ka daman haath se chooth jata hai to aadmi bida'ato mein giraftaar ho 
jata hai, jab tak itteba ki raah par mazbooti se qayam rehta hai tab tak siraat e 
mustaqeem se munharaf nhi hota. 


Rasool Allah Sallallahu Alaihi Wa Sallam ka irshaad hai: Meri saari ummat jannat 
mein dakhil hogi siwaye uske jo inkaar kare, Sahaba Razi Allahu Anhum ne kaha: 
Ae Allah k Rasool Sallallahu Alaihi Wa Sallam! kon inkaar kare?, Aap Sallallahu 
Alaihi Wa Sallam ne farmaya: jisne meri pairwi ki jannat mein dakhil hoga aur jisne 
nafarmaani ki usne inkaar kar diya. (Sahih Bukhari) 


Arbaaz bin Saariya Razi Allahu Anhu se riwayat hai k Rasool Allah Sallallahu Alaihi 
Wa Sallam ne humko salatul fajr padhayi, phir humko ek baleeg naseehat farmayi 
jis se aankhey beh padi aur dil dehal gaye, kisi ne kaha: Ae Allah k Rasool 
Sallallahu Alaihi Wa Sallam! goya ye rukhsat karne waale ki naseehat hai lihaza 
Aap hame wasiyat farmaiye, Aap Sallallahu Alaihi Wa Sallam ne farmaya: Mein 
tumhe Allah k taqwa aur ita'at ki wasiyat karta hu agarche habshi gulaam hi kyu 
na ho, kyunki turn mein se jo mere baad zinda rahega wo bahut bada ikhtilaaf 
dekhega, lihaza turn meri sunnat aur hidayat yaafta khulafa e rashideed ki sunnat 
ko laazim pakdo, use mazbooti k saath thaam lo, use daanto se mazboot jakad ko, 
aur apne aapko nayi aejaad shuda cheezo se bachao, is liye k har aejaad shuda 
cheez bida'at hai aur har bida'at gumraahi hai. (Musnad Ahmad, Abd Dawood, 
Tirmizi) 


Sahaba e Kiraam Nabi e Kareem Sallallahu Alaihi Wa Sallam ki wasiyat par amal 
karte hue apni itteba wa ita'at ka ummat k liye behtareen namoona chood gaye, 
chunanche aiye hum itteba e sahaba k chand waqiyaat par nazar daalte hai: 

Abdullah bin Umar Razi Allahu Anhu riwayat karte hai k Rasool Allah Sallallahu 
Alaihi Wa Sallam ne soone ki angoothi banwayi to sahaba Razi Allahu Anhum ne 
bhi soone ki angoothi banwali, phir Nabi Sallallahu Alaihi Wa Sallam ne apne 
soone ki angoothi nikaal phenki aur farmaaya: mein ise kabhi nahi pehnuga, to 
sahaba Razi Allahu Anhum ne bhi apni angoothiya nikaal phenki. (Sahih Bukhari) 


Umar bin Khattab Razi Allahu Anhu ne hajra e aswad k paas pahunch kar uska 
boosa liya aur farmaya: "Mujhe maloom hai k to ek patthar hai tere andar nafa wa 
nuksaan ki koi taaqat nhi, agar mene Rasool Allah Sallallahu Alaihi Wa Sallam ko 
tujhe boosa dete hue na dekha hota to tujhe boosa na deta". (Sahih Bukhari wa 
Sahih Muslim) 


Abul hayaaj asdi rahimahullah ki riwayat hai k Ali Razi Allah Anhu ne mujhse kaha: 
kay mein tumhe wo zimmedari na de kar na bheju jo zimmedari dekar mujhe 
Rasool Allah Sallallahu Alaihi Wa Sallam ne bheja tha, jo bhi mujassama dekhna 
use tood dena aur jo bhi oonchi qabar dekhna use zameen k barabar kar dena. 
(Sahih Muslim) 


Sahaba ikraam jaha ek taraf itteba mein paish paish rehte they wahi itteba ki 
khilaaf warzi k maamle mein nihayat sakht they chunanchey aaiye is talluq se 
chand waqiyaat par nazar daalte hai. 


Abdullah bin Umar Razi Allahu Anhu k saajzaade saalim ki riwayat hai k ek baar 
Abdullah bin Umar Razi Allahu Anhu ne Nabi Sallallahu Alaihi Wa Sallam ki ek 
hadees bayan farmayi k Nabi Sallallahu Alaihi Wa Sallam ne farmaya: k agar 
aurate masjid jaane k liye tumse ijazat chahe to unhe masjid jaane se mat rooko, 
unke ek saajzaade bilaal ne kaha k hum to unhe zaroor rokenge, Saalim kehte hai 
k Abdullah bin Umar Razi Allahu Anhu ne uski taraf mutawajjah ho kar use sakht 
buri gaali di is jesi gaali mene unse kabhi nhi suni thi, aur farmaya: mein tujh se 

Rasool Allah Sallallahu Alaihi Wa Sallam ki hadees bayan kar raha hu aur tu keh 
raha hai k hum unhe zaroor rokenge. (Sahih Bukhari) 


Abdullah bin Magfal Razi Allahu Anhu ki riwayat hai k unhone ek shaks ko 
kankariyo se khelte hue dekha to farmaya: kankariya phenkne ka khel mat khelo 
kyunki Rasool Allah Sallallahu Alaihi Wa Sallam ne is se mana farmaya hai, neez 
Aap Sallallahu Alaihi Wa Sallam ka irshaad hai k us se na hi shikaar kiya ja sakta hai 
aur na hi dushman ko nuksaan pahunchaya ja sakta hai balke basa auqaat us se 
daant toot jaate hai aur aankh phoot jati hai, ye waqiya ho jane aur us hadees k 
bayan karne k baad ek martaba phir us shaks ko kankariyo se khelte hue dekha to 
farmaya: mene tujhse bayan kiya hai k Rasool Allah Sallallahu Alaihi Wa Sallam ne 
is se rooka hai is k bawajood to is se baaz nhi aata mein tujh se kabhi baat nhi 
karunga. (Sahih Bukhari wa Sahih Muslim) 


A'imma e deen ne bhi hamesha itteba e sunnat ki taqeed ki hai aur uske 
bilmuqabil raaye wa qayas, haqayaat wa munabaat aur beja aqalyaat wa falsafaat 
se mana kiya hai, chunanchey imam Shafi Rahimahullah ki riwayat hai k Qaazi 
Shureh k paas qabila e banu muraad ka ek shaks aya aur usne pucha: Ae abu 
umayyahl, ungliyo ki diyat kya hai? aapne jawab diya: das das oonth (camel) usne 
kaha: Subhan Allah!, kya angootha aur chooti ungli dono barabar hai?, kaan itna 
choota hai k kabhi baalo se aur kabhi toopi se chip jata hai jabke dono ki diyat 
nisaf diyat hai, tumhara barabar ho! yaad rakkho k sunnat tumhare qayas se 
aagey hai, itteba karo, bida'ati mat bano, jab tak sunnat wa hadees ko mazbooti 
se thaamey rahoge gumrah nahi hogey, Abu Bakr Hazli ka bayan hai k imam Shafi 
Rahimahullah ne mujh se kaha: Ae Hazli! agar tumhare qabeele hazail ka 
aqalmand wa insaaf parwar sardaar ahnaf qatal kar diya jaye aur ek goud mein 
palta baccha qatal kar diya jaye to dono ki diyat ek hogi ya nhi?, mene kaha: ek 
hogi?, to imam Shafi Rahimahullah ne kaha: Ab qayas kaha chala gaya?. (Sunan 
Daarmi) 

Imam Auzayi Rahimahullah faramate hai: Hum hamesha sunnat k saath saath 
chalte hai, hame sunnat jaha le jaye wah jaate hai. (Usool E Aetaqaad) 


8. Firqa e najiya k manhaj ki aathvi (8th) mustahkam bunyaad ye hai k wo 
muslamno k ittehaad wa ittefaaq k harees hote hai kyunki firqa bandi wo 
badtareen amal hai jis se kitab o sunnat mein baar baar mana farmaya gaya hai. 


Irshaad e bari ta'ala hai: Sab loog mil kar Allah ki rassi ko mazbooti se thaam lo aur 
firqa bandi na karo. (Surah Ale Imran ayat no. 103) 


Irshaad e bari ta'ala hai: Turn un loogo ki tarah na ho jana jinhone apne paas 
roshan daleele aa jane k baad bhi tafirqa dala aur ikhtilaaf kiya, unhi loogo k liye 
bada azaab hai. (Surah Ale Imran ayat no. 105) 


Abu Hurairah Razi Allahu Anhu se marvi hai k Rasool Allah Sallallahu Alaihi Wa 
Sallam ne farmaya: Allah ta'ala tumhare liye teen baato ko pasand karta hai aur 
teen baato ko napasnad karta hai: Allah ta'ala tumhare liye ye pasand karta hai k 
turn sirf usi ki ibadat karo aur is k saath kuch bhi shareek na karo, aur turn sab mil 
kar Allah ki rassi ko mazbooti k saath thaam lo aur firqa bandi na karo, aur ye k 
turn us shaks k saath na sahana aur hamdardana rawayyah ikhtiyaar karo jis ko 
Allah ne tumhare liye umoor ka wali aur zimmedaar banaya hai. (Sahih Muslim) 


Muslamano k ittehad aur ittefaaq, aapsi muhabbat wa hamdardi aur bahami 
ta'awun wa bhai chargi ko hadees mein ek zabardast misaal k zariye samjhaya 
gaya hai. 

Bahami muhabbat wa shafaqqat aur rahamdili mein momino ki misaal ek jism ki si 
hai, agar ek aaza ko takleef hoti hai to sara badan bukhar aur bedari k saath tadap 
jata hai. (Sahih Bukhari wa Sahih Muslim) 


Ahle sunnat wal jama'at k ifraad ijtahaadi masail mein baaz ikhtalafaat k bawajod 
aapas mein ek doosre se muhabbat karte hai, ek doosre k piche salaat ada karte 
hai, aapas mein bugz wa adawat nahi rakhte, na tarirqa baazi aur group bandi 
karte hai aur na hi takfeer wa tazleel karte hai, ahle sunnat ka maanna hai k 
ijtahadi masail ki bina par group bandi karna ahle bida'at ka tareeqa hai. 


Allah ta'ala se dua hai k hame haq ko haq ki soorat mein dikhlaane aur uski itteba 
ki tofeeq se nawaaze aur baatil ko baatil ki soorat mein diklaaye aur us se door 
bahut door mehfooz rakhey. (Aameen Ya Rabbal Alameen) 


Aapka Deeni Bhai 
Muhammad Faisal Khan 

faisalkhan9780@gmail.com 

Plz Visit Our Sites: 

www.lslamiclectures.wapka.me 

www.Muhammadiblog.blogspot.in 


16 


